XXV Voluntariat Ecològic de Gandia
02 juliol 2018

## XXV Voluntariat Ecològic de Gandia02 juliol 2018Última actualització: 14 juliol 2025

![](../gestion/img/_AO_1367-copia.jpg)  
  

El **regidor de Gestió Responsable del Territori (GRT), Xavi Ródenas,** i el **vicepresident del Consell de Joves de Gandia (CJG), Sergi Català**, han presentat aquest matí la vint-i-cinquena edició del programa mediambiental Voluntariat Ecològic. Una iniciativa que el Consell dels Joves de Gandia, amb el suport dels departaments de Gestió Responsable del Territori i Joventut de l’Ajuntament de Gandia, ve realitzant  des del 1994 en prevenció d’incendis forestals i altres tasques de conscienciació de conductes inadequades o perilloses per a la natura al nostre terme municipal. Hi participen joves d’entre 14 i 30 anys que es podran inscriure fins el pròxim divendres 6 de juliol. De moment ja en són al voltant d’una vintena els apuntats a la iniciativa ambiental, sense tenir en compte als monitors i organitzadors.

        Ródenas ha explicat que els monitors i monitores començaran a formar-se aquesta setmana. A més, el recorregut estarà dividit en sis rutes de tot el terme municipal. “_Vull insistir de la importància de tindre a tota esta gent pel territori en un moment com és el que estem patint una calor espectacular, en la qual és súper fàcil que el nostre territori, que és molt piròfit (molt donat a albergar i a provocar incendis), doncs necessitem la màxima vigilància i els màxims ulls mirant-lo. La seua col·laboració és fonamental”,_ ha afegit el regidor.

El Voluntariat compta amb el suport municipal, amb el de la Policia Local i amb la Guarderia Rural, però la seua tasca no és la de “_fer de policia_”, sinó que el principal objectiu és “_generar educació ambiental, una consciència ambiental en els joves_” i poder donar-los l’oportunitat als joves de participar en una activitat “_divertida, interessant i, a més a més, constructiva_”, segons ha declarat el regidor.

        D’altra banda, l’edil ha agraït la implicació de l’Ajuntament: _“Jo crec que som els pioners al País Valencià i per a aquest Ajuntament sempre ha sigut una bandera el Voluntariat Ecològic i, per este Govern, jo crec que encara més. Un Govern que ha fet de la protecció i de la prevenció i respecte cap al territori una de les principals accions del Govern”_. També ha agraït al vicepresident del CJG el seu esforç per a que tot funcione correctament.

        Català ha ressaltat que la modalitat de les rutes es mantindran com tots els anys:  “_Tindrem vàries rutes, unes d’elles estàtiques que es plantegen des dels punts més alts, com el Castell de Bayren, des d’on tenis una visió molt amplia del territori. I estes rutes elevades comptaran amb l’ajuda d’unes mòbils, com ara les que hi haurà a la Marjal_”. A més, ha agregat  que d’entre les tasques que realitzen els voluntaris, destaquen les eixides a la natura de Gandia o al voltant i la conscienciació de les cremades de residus agrícoles i les alertes climàtiques com l’alerta taronja.

Finalment, ha  explicat que la novetat d’aquest any serà l’objectiu d’afiançar la creació d’una comunitat per a que les persones que han sigut voluntàries continuen fent-ho: “_Farem quedades, sopars, tallers, excursions. Dinàmiques i activitats complementàries per a que no siga una monotonia de tots els dies el mateix_”. 

**25 aniversari del Voluntariat Ecològic**

Independement a totes les activitats del Voluntariat, per commemorar el vint-i-cinquè aniversari d’aquest es realitzarà una exposició fotogràfica que comptarà amb les fotografies de totes les persones que han sigut o són voluntàries per tal de realitzar un recorregut visual dels 25 anys del Voluntariat.

[Twittear](https://twitter.com/share)